Andris Pīlups

**Andris Pīlups** (dzimis ) ir bijušais Latvijas florbolists, pašlaik florbola treneris. Bijis arī Latvijas florbola izlases treneris 2016. gada Pasaules čempionātā Latvijā, kā arī U-19 junioru izlases treneris.

## Spēlētaja karjera
Ar florbolu sācis nodarboties jau no tā pirmsākumiem Latvijā — 1994. gadā. Spēlējis virslīgas komandās “Līgatne”, “RTU/Lekrings” (vēlāk „RTU-Klinkmann”, „RTU/Inspecta”), “Lauku Avīze” (vēlāk “Latvijas Avīze”). Spēlētāja ampluā — aizsargs (agrāk centrs). 1995. gadā Latvijas vīriešu izlases sastāvā piedalījies Eiropas čempionātā un izcīnījis 7. vietu. Vairākkārt piedalījies Eiropas Čempionu kausa izcīņas turnīros.

Spēlētāja karjeru Latvijas florbola virslīgas čempionātā sācis 1997.—1998. gada sezonā, turnīrā debitējot Līgatnes komandas sastāvā. Pirmā sezona nebija veiksmīga, komanda palika pēdējā vietā turnīrā, Pīlupam kā spēlētājam izceļoties ar četriem punktiem.

1998.—1999. gada sezonā Līgatne dalību virslīgā neturpināja, Pīlups pievienojās jaunai komandai "Latvijas avīze". Komanda regulāro turnīru noslēdza 6. vietā, un Pīlups izcēlās ar trim punktiem.

1999.—2000. gada sezonā Pīlups turpināja dalību "Latvijas avīzes" komandā, un regulārajā turnīrā komanda sasniedza vēsturiski augstāko 4. vietu, tomēr izslēgšanas spēlēs pusfinālā piekāpās Ķekavas komandai, un spēlē par bronzas medaļu divu spēļu summā piekāpās Vaidavas komandai. Pīlupam šī bija rezultativākā sezona, kurā viņš izcēlās ar 14 punktiem.

2000.—2001. gada sezonā, turpinot dalību Latvijas virslīgas florbola čempionātā "Latvijas avīzes" sastāvā, komanda piedzīvoja kritumu regulārajā turnīrā, noslīdot uz 5. vietu, un Andrim Pīlupam iegūstot mazāk punktu.

2001.—2002. gada sezonā Pīlups atstāja virslīgas turnīru, un pievienojās komandai "Alusvēderi".

2002.—2003. gada sezona tika aizvadīta, daļu laiku spēlējot pirmās līgas turnīrā, un atgriežoties komandas "Lauku avīze" sastāvā. Komanda virslīgas turnīrā atkārtoti sasniedza pusfinālu, kurā atkārtoti piekāpās Ķekavas komandai, un cīņā par bronzas medaļām piekāpās Rubenes vienībai. Individuāli Pīlups ieguva 13 punktus.

2004.—2005. gada sezonā komanda "Lauku avīze" mainīja nosaukumu uz "Latvijas avīze". Pēc nosaukuma maiņas komanda uzvarēja regulāro turnīru, lai gan Pīlups nopelnīja noraidījumu finālspēlē. Komanda izcīnīja arī čempionu titulu, sakaujot Rubenes komandu. Šī bija Pīlupa rezultativākā sezona vīriešu virslīgā, kurā viņš izcēlās ar 36 punktiem, kā komandas piektais rezultativākais spēlētājs.

2005.—2006. gada sezonā Pīlups pievienojās pirmās līgas klubam RTU, ar kuru sezonu noslēdza 3. vietā regulārajā turnīrā.

Pēc gada zemākā līgā, 2006.—2007 gada sezonā Pīlups atkārtoti pievienojās "Latvijas avīze" komandai. Komanda uzvarēja regulāro turnīru, kā arī izcīnīja Latvijas čempionu titulu, ar 5:4 pagarinājumā pārspējot Cēsu vienību. Finālspēlē Pīlups guva komandai divus vārtus, un bija spēles labākais vārtu guvējs. Tomēr par spīti sniegumam finālspēlē Pīlups visā sezonā kopā sasniedza tikai 10 punktus.

2006.—2007. gada sezona iezīmēja norietu Pīlupa spēlētāja karjerā, tomēr nākamajā sezonā viņš pievienojās jaunajai Ulbrokas komandai "FS Masters/Ulbroka", ar kuru vēlāk kopā pavadīja divas desmitgades. Savu pēdejo sezonu virslīgas turnīrā A.Pīlups aizvadīja 2009.—2010. gada sezonā RTU/Inspecta komandas sastāvā, kurā aizvadīja sešas spēles, punktus neguva, bet izcīnīja savu pēdējo čempiona titulu kā spēlētājs.

## Trenera karjera
Andra Pīlupa trenera karjera sākās jau 1999. gadā. No 2001. gada līdz 2003. gadam paralēli spēlēšanai darbojies arī kā treneris komandā "Lauku avīze", bijis vairāku jauniešu komandu treneris, sagatavojis vairākus florbolistus dalībai Latvijas izlasē. Viens no retajiem Latvijas treneriem, kurš darbojies arī ārzemēs, divus gadus pārstāvot Šveices klubu "UHC Uster". Tomēr lielākie sasniegumi trenera karjerā gūti pēc atgriešanos Latvijā, sākot darboties FS Masters kluba sistēmā.

2014.—2015. gada sezonā Andris Pīlups, amatā nomainīja Aināru Juškēviču. Komandai izdevās apturēt lejupslīdi un pēc divu gadu pārtraukuma atkal iekļūt *Playoff*. 1/4 finālā tomēr uzvarēja komanda “Lekrings”.

2015.—2016. gada sezonā Pīlups klubu "FS Masters/Ulbroka" izveidoja par vienu no spēcīgākajām Latvijā, regulārajā sezonā izcīnot 2. vietu. Otro reizi komandas vēsturē tika sasniegs pusfināls, taču spēlē par bronzu atkal pārāks bija “Lekrings”.

2016.—2017. gada sezonā “Triobet/Ulbroka” komanda Pīlupa vadībā uzvarēja regulārajā turnīrā, kā arī visā čempionātā kopumā. *Playoff* tika uzvarēti “Rockets” un “Valmiera”, bet Superfinālā ar 7:4 apspēlēta “Lielvārde”. Komanda pirmoreiz tās pastāvēšanas vēsturē izcīnīja medaļas un Latvijas čempionu titulu. Andris Pīlups par sniegumu komandas vadīšana tika apbalvots ar gada labākā trenera balvu.

2017.—2018. gada sezonā “Betsafe/Ulbroka” komanda piedalījās ne tikai Latvijas čempionātā, bet arī *EuroFloorballCup*, kas notika 2017. gada oktobrī Valmierā. Tomēr šajā turnīrā piedzīvoja zaudējumu pusfinālā. Latvijas čempionātā regulārā sezona komanda ieguva 2. vietu. *Playoff* 1/4 finālā ar 4:1 uzvarēja komandu “Talsi”, bet pusfināla ar 4:2 — komandu “Rubene”. Otro gadu pēc kārtas komanda iekļuva Superfinālā, kur šoreiz tikās ar FBK “Valmiera”. Spēle tika uzvarēta pagarinājumā ar 6:5 un izcīnīts otrais Latvijas čempionu tituls. Pīlups atkārtoti par sniegumu komandas vadīšanā tika apbalvots ar gada labākā trenera balvu.

2018.—2019. gada sezonā “Betsafe Oxdog Ulbroka” komanda izcīnīja uzvaru regulārajā turnīrā. *Playoff* 1/4 finālā septiņās spēlēs ar 4:3 tika pieveikta FBK “Valmiera”, bet pusfināla sērijā ar 4:2 “Talsi” — trešo gadu pēc kārtas dalība Superfinālā, kur pretinieks bija “Lielvārde/Fat Pipe”. Tomēr 3.periods nebija sekmīgs, spēle tika zaudēta (4:6) un atdots čempionu tituls.

2019.—2020. gada sezonā “LH/Oxdog Ulbroka” komanda regulārajā turnīrā visu laiku atradās līderu pulkā, taču to noslēgt kā uzvarētājiem neizdevās — 2.vieta. *Playoff* tika iesākts ar 4:0 sērijā sagraujot “FK Kurši” no Liepājas. Šis bija komandas visu laiku labākais *Playoff* sērijas rezultāts. Komanda iekļuva 1/2 finālā, taču tad čempionāts tika pārtraukts Covid-19 pandēmijas dēļ.

2020.—2021. gada sezonā “Apelsīns/Oxdog Ulbroka” komanda regulāro turnīru noslēdza 2. vietā. Pandēmijas dēļ sezona tika pārtraukta uz četriem mēnešiem un izslēgšanas spēles notika nestandarta formātā. *Playoff* pirmajā kārtā nācās atzīt Lielvārdes komandas pārākumu un izstāties no cīņas par čempionu titulu jau 1/4 finālā.

2023.—2024. gada sezonā "FS Masters/Ulbroka" komandā pie vadības atgriezās Andris Pīlups. Par spīti tam, ka spēlēt pārtrauca 9 spēlētāji, jauno sastāvu izdevās nokomplektēt ļoti labi un komanda bija viena no favorītēm. Regulārais turnīrs tika pabeigts 4.vietā. *Playoff* 1/4 finālā ar 4:0 tika sagrauta “Irlava”, Bet 1/2 finālā ar 4:1 FBK “Valmiera/Betsafe”. Finālā ar 6:2 tika apspēlēti “Talsu NSS/Krauzers” un izcīnīts trešais Latvijas čempionu tituls komandas vēsturē. Jau savā pirmajā atgriešanās sezonā Pīlups saņēma gada labākā trenera apbalvojumu.

2024.—2025. gada sezonā pēc nestabila snieguma regulārajā turnīra, klubs Pīlupa vadībā spēja izcīnīt ceturto vietu regulārajā turnīrā. Izslēgšanas spēļu 1/4 fināla sērijā ar 4:1 tika uzvarēta Rubenes vienība, un pusfinālā, atspēlējoties no 1:3, ar rezultātu 4:3 uzvarēta regulārā turnīra uzvarētāja Ķekavas vienība, komandai nodrošinot iespēju spēlēt finālā pret “Talsu NSS/Krauzers” vienību.

## Ārpus sporta aktivitātes
2021. gadā ar K. Bernātu dibināja raidījumu "Florbola virtuve", kurā apskatīja Latvijas florbolā notiekošos procesus, kā arī intervēja ar Latvijas florbolu saistītas personas. Pēc atgriešanās "FS Masters" trenera amatā dalību raidījumā pārtrauca.

## Atsauces